Det Europæiske Råds resolution

af 23. marts 2001

om en mere effektiv regulering af værdipapirmarkederne i Den Europæiske Union

(2001/C 138/01)

DET EUROPÆISKE RÅD, som mødtes i Stockholm, den 23. marts 2001,

FINDER -

De finansielle markeder spiller en afgørende rolle i Den Europæiske Unions samlede økonomi. En hurtig gennemførelse af den prioriterede handlingsplan for de finansielle tjenester er derfor af største betydning. Skabelsen af et dynamisk og effektivt europæisk værdipapirmarked er et væsentligt element i denne strategi.

Alle berørte parter bør gøre deres yderste for at gennemføre de vigtigste trin i opnåelsen af et integreret værdipapirmarked inden udgangen af 2003, herunder især de prioriteter, der er fastlagt i Vismandsudvalgets rapport om reguleringen af de europæiske værdipapirmarkeder, idet det også anerkender, at der er behov for større konvergens i tilsynspraksis og reguleringsstandarder.

Der må med henblik herpå sættes mere fart i lovgivningsprocessen. Reguleringen af værdipapirmarkederne skal være tilstrækkelig fleksibel til at kunne reagere på markedsudviklingen og sikre, at Den Europæiske Union er konkurrencedygtig og kan tilpasse sig ny markedspraksis og nye reguleringsstandarder under overholdelse af kravene om gennemsigtighed og retssikkerhed.

Dette kan og skal opnås under fuld overholdelse af traktatens bestemmelser, de berørte institutioners beføjelser og den nuværende institutionelle balance -

OG HAR DERFOR BESLUTTET FØLGENDE:

1) Det Europæiske Råd ser med tilfredshed på rapporten fra Vismandsudvalget om reguleringen af de europæiske værdipapirmarkeder. Den foreslåede fremgangsmåde med fire niveauer (rammeprincipper, gennemførelsesforanstaltninger, samarbejde og håndhævelse) bør gennemføres for at gøre reguleringsprocessen for Den Europæiske Unions værdipapirlovgivning mere effektiv og gennemsigtig, hvorved kvaliteten af de foreslåede lovgivningsforanstaltninger forbedres. Denne proces bør fuldt ud tage hensyn til begrebsrammen for de overordnede principper, der er fastsat i rapporten.

2) Kommissionen opfordres til tidligt, bredt og systematisk at høre institutionerne og alle berørte parter på værdipapirområdet, idet den navnlig styrker sin dialog med forbrugerne og markedsaktørerne.

Kommissionen anmodes om, uden at dette berører dens initiativret, at give Rådet og Europa-Parlamentet lejlighed til i en tidlig fase at fremsætte bemærkninger til sondringen mellem de væsentlige elementer og de supplerende og tekniske bestemmelser med henblik på at øge processens effektivitet.

3) Opsplitningen mellem rammeprincipper (niveau 1) og gennemførelsesforanstaltninger (niveau 2) skal foretages for hver enkelt sag på klar og gennemsigtig vis. Afgørelsen om opsplitningen træffes af Europa-Parlamentet og Rådet på grundlag af Kommissionens forslag. Kommissionen opfordres ved forelæggelsen af sine forslag til at tilkendegive, hvilke gennemførelsesforanstaltninger der er forudset. Alle parter vil så på forhånd kende det nøjagtige anvendelsesområde og formål med de foranstaltninger, der vedrører hvert enkelt af disse niveauer. Alle berørte institutioner skal overholde de grundlæggende betingelser for fremgangsmåden med niveauopsplitning.

Gennemførelsesforanstaltningerne på niveau 2 bør anvendes hyppigere for at sikre, at de tekniske bestemmelser kan være i overensstemmelse med udviklingen på markedet og i tilsynet. Der bør fastsættes frister for alle faser af arbejdet på niveau 2.

Kommissionen opfordres til i forbindelse med udarbejdelsen af forslagene at overveje oftere at gøre anvendelse af forordninger, når dette både er retligt muligt og vil bidrage til at fremskynde lovgivningsprocessen. Rådet ser positivt på muligheden for i forbindelse med den fælles beslutningsprocedure at gennemføre hurtige vedtagelser af retsakter (hurtig procedure).

4) Det Europæiske Råd hilser med tilfredshed, at Kommissionen agter straks at nedsætte et værdipapirudvalg bestående af højtstående embedsmænd fra medlemsstaterne med Kommissionen som formand. Værdipapirudvalget, der skal have rådgivende myndighed, skal navnlig, men ikke kun, høres om politikspørgsmål vedrørende den form for foranstaltninger, som Kommissionen eventuelt vil foreslå på niveau 1.

5) Med forbehold af særlige retsakter, der foreslås af Kommissionen og vedtages af Europa-Parlamentet og Rådet, bør Værdipapirudvalget også fungere som forskriftsudvalg i overensstemmelse med Rådets afgørelse 1999/468/EF af 28. juni 1999 om fastlæggelse af de nærmere vilkår for udøvelsen af de gennemførelsesbeføjelser, der tillægges Kommissionen(1) med henblik på at bistå Kommissionen, når denne træffer afgørelse om gennemførelsesforanstaltninger i henhold til EF-traktatens artikel 202.

Europa-Parlamentet vil regelmæssigt blive orienteret af Kommissionen om drøftelserne i Værdipapirudvalget, når dette udvalg handler inden for rammerne af forskriftsproceduren, og modtage alle relevante dokumenter. Hvis Europa-Parlamentet finder, at de udkast til foranstaltninger, der forelægges af Kommissionen, går ud over de gennemførelsesbeføjelser, der er fastsat i rammelovgivningen, forpligter Kommissionen sig til hurtigt at tage disse foranstaltninger op til fornyet overvejelse under størst mulig hensyntagen til Europa-Parlamentets holdning og med angivelse af begrundelsen for de skridt, den agter at tage.

Det Europæiske Råd noterer sig, at inden for rammerne af komitologiafgørelse 1999/468/EF, og for at der kan findes en afbalanceret løsning i sager om gennemførelsesforanstaltninger på værdipapirområdet, der på baggrund af drøftelserne anses for særligt følsomme, har Kommissionen forpligtet sig til at undgå at gå imod fremherskende holdninger i Rådet for så vidt angår hensigtsmæssigheden af sådanne foranstaltninger. Denne forpligtelse vil ikke danne præcedens.

6) Det Europæiske Råd hilser med tilfredshed, at Kommissionen agter formelt at nedsætte et uafhængigt reguleringsudvalg som foreslået i Vismandsudvalgets rapport. Udvalget bør have en repræsentant for en national tilsynsmyndighed som formand. Udvalget bør selv fastsætte sine funktionsbestemmelser og opretholde tætte operationelle forbindelser med Kommissionen og Værdipapirudvalget. Det skal handle som rådgivende gruppe for Kommissionen, navnlig i forbindelse med dens udarbejdelse af udkast til gennemførelsesforanstaltninger (niveau 2). Hver medlemsstat udpeger fra de kompetente myndigheder på værdipapirområdet en højtstående repræsentant til at deltage i møderne i Reguleringsudvalget.

Det bør foretage omfattende konsultationer på åben og gennemsigtig vis som fastsat i Vismandsudvalgets endelige rapport og bør nyde markedsdeltagernes tillid.

De nationale reguleringsmyndigheder og Reguleringsudvalget bør også spille en vigtig rolle i gennemførelsesprocessen (niveau 3) ved at sikre et mere effektivt samarbejde mellem tilsynsmyndighederne, foretage peer reviews og fremme den bedste praksis for at sikre en mere konsistent gennemførelse af EF-lovgivningen i medlemsstaterne inden for de fastsatte frister.

Det Europæiske Råd hilser med tilfredshed, at Kommissionen og medlemsstaterne agter at styrke håndhævelsen af EF-retten (niveau 4).

7) Der bør oprettes et interinstitutionelt overvågningssystem med henblik på at vurdere de fremskridt, der gøres med at gennemføre disse forslag, for at sikre et mere effektivt system til regulering af værdipapirmarkederne og identificere flaskehalse. Der skal regelmæssigt aflægges rapport til institutionerne som led i overvågningsprocessen.

8) Den nye reguleringsstruktur bør være funktionsdygtig senest fra begyndelsen af 2002, og der skal foretages en fuldstændig og åben revision i 2004.

(1) EFT L 184 af 17.7.1999, s. 23.